# Amrywiaeth yn ein sefydliad

## Pwy ydym ni:

Cyngor Celfyddydau Cymru yw sefydliad ariannu a datblygu swyddogol y wlad ar gyfer y celfyddydau. Llywodraeth Cymru yw ein prif noddwr. Rydym hefyd yn dosbarthu arian y Loteri Genedlaethol ac yn codi arian ychwanegol o ffynonellau cyhoeddus eraill a’r sector preifat lle y gallwn wneud hynny. Gan gydweithio â Llywodraeth Cymru, rydym yn cefnogi ac yn hyrwyddo cyfraniad pwysig y celfyddydau i Gymru.

## Yr hyn a wnawn:

Rydym yn cefnogi’r celfyddydau gorau a mwyaf cyffrous sydd gan Gymru i’w cynnig. Drwy greu amgylchedd lle y gall y celfyddydau ffynnu, rydym yn helpu artistiaid a sefydliadau celfyddydol i gyflawni eu gwaith gorau. Rydym eisiau i gynifer o bobl â phosibl fwynhau a chymryd rhan yn y celfyddydau, boed yn y Gymraeg neu’r Saesneg. Mewn gwlad sy’n deg ac yn gyfartal, credwn y dylai’r celfyddydau fod ar gael yn helaeth ac yn gyfleus i bawb. Rydym yn benderfynol o hyrwyddo chwalu’r rhwystrau sy’n atal hyn rhag digwydd ar hyn o bryd.

## Ein staff:

Wrth wraidd unrhyw sefydliad llwyddiannus mae pobl llawn symbyliad a brwdfrydedd. Rydym yn parchu ac yn annog ein gilydd. Rydym yn dechrau pob dydd gydag agwedd gadarnhaol a pharodrwydd i dyfu, dysgu a herio ein hunain. Rydym yn dysgu oddi wrth ein gilydd, ac oddi wrth y bobl yr ydym yn gweithio gyda nhw. Gan gydweithio rydym yn cyflawni canlyniadau sy’n gwneud gwahaniaeth.

Gwyddom fod gweithlu amrywiol yn helpu i annog creadigrwydd ac arloesedd. Bydd cael ystod amrywiol o weithwyr yn ein helpu i gyrraedd cynifer o bobl â phosibl a sicrhau ein bod yn hygyrch.

## Cynyddu amrywiaeth:

Rydym yn cydnabod y gallwn wneud mwy i gynyddu amrywiaeth ein gweithlu. I’r perwyl hwnnw, mewn rhai amgylchiadau, byddwn yn cymryd camau gweithredu cadarnhaol yn ein prosesau recriwtio a dethol. Mae Adran 158 Deddf Cydraddoldeb 2010 yn caniatáu i gyflogwyr gymryd camau i annog pobl â nodwedd warchodedig benodol fanteisio ar gyfleoedd cyflogaeth mewn amgylchiadau penodol. Gelwir hyn yn ‘gamau gweithredu cadarnhaol’. Byddwn yn defnyddio’r data sydd gennym i benderfynu pa nodweddion gwarchodedig sydd heb gynrychiolaeth ddigonol yn y gweithlu. Diben ‘camau gweithredu cadarnhaol’ yw lleihau diffyg cynrychiolaeth, i ddiwallu anghenion pobl â’r nodwedd arbennig honno, neu i atal neu wneud yn iawn am anfantais y mae grŵp o bobl wedi’i dioddef. Yn yr achosion hyn, byddwn yn:

* nodi yn yr hysbyseb swydd y croesewir ceisiadau gan bobl a chanddynt nodwedd warchodedig benodol sydd heb gynrychiolaeth ddigonol
* defnyddio mathau o gyfryngau neu’n dewis lleoliadau penodol i hysbysebu’r swydd sy’n debygol o gael eu gweld gan aelodau o grŵp penodol
* nodi yn yr hysbyseb swydd y byddwn yn mentora neu’n darparu hyfforddiant yn ystod y cyfnod sefydlu i berson a benodir o grŵp heb gynrychiolaeth ddigonol, os oes angen.

Mae Adran 159 y Ddeddf Cydraddoldeb yn caniatáu i ni ddewis recriwtio neu ddyrchafu ymgeisydd â nodwedd warchodedig benodol, yn hytrach nag ymgeisydd arall nad yw’n rhannu’r nodwedd honno, mewn achos lle mae’r ddau ymgeisydd yr un mor gymwys â’i gilydd ar gyfer y swydd. Mae’r term “yr un mor gymwys” yn cynnwys yr holl feini prawf y byddem yn eu defnyddio i sefydlu pwy yw’r ymgeisydd mwyaf cymwys ar gyfer y swydd (ac nid cymwysterau academaidd yn unig).

## Llywodraethu:

Mae ein Grŵp Monitro Cydraddoldeb yn cynnwys aelodau o staff, aelodau o’r Cyngor ac aelodau annibynnol. Cadeirir y grŵp gan aelod o’r Cyngor. Rôl y grŵp yw:

1. Adolygu, monitro a chyfrannu at ddatblygu polisïau a gweithdrefnau sy’n galluogi’r Cyngor i fynd ar drywydd agenda flaengar i hyrwyddo cydraddoldeb ar draws yr holl ‘nodweddion gwarchodedig’ yn Neddf Cydraddoldeb 2010 (oedran, anabledd, ailbennu rhywedd, priodas/partneriaethau sifil, beichiogrwydd a mamolaeth, hil, crefydd neu gred, rhyw a chyfeiriadedd rhywiol).
2. Helpu’r Cyngor a’i swyddogion i sicrhau bod ei weithgareddau yn y maes hwn yn gyson ag uchelgeisiau Deddf Llesiant Cenedlaethau’r Dyfodol Llywodraeth Cymru.
3. Helpu’r Cyngor a’i swyddogion i ymgorffori cydraddoldeb mewn agwedd arferol ar fuddsoddiad, prosesau a rhaglenni gwaith Cyngor Celfyddydau Cymru.
4. Cyfrannu at fonitro cydymffurfiaeth Cyngor Celfyddydau Cymru â holl ofynion statudol a rheoleiddiol perthnasol, gan gynnwys unrhyw ddyletswyddau cyffredinol a phenodol cysylltiedig, gan gynnwys monitro gweithrediad y Cynllun Gweithredu Strategol ar Gydraddoldeb.
5. Cynghori ar ddatblygu, gweithredu a monitro prosiectau datblygu penodol.
6. Bydd y Grŵp yn sicrhau y cydymffurfir â’r swyddogaethau hyn drwy fabwysiadu’r canlynol:
7. Goruchwylio’n weithredol effeithiolrwydd gweithgareddau Cyngor Celfyddydau Cymru wrth ddangos ymrwymiad i gydraddoldeb fel egwyddor lywodraethu sylfaenol
8. Monitro gweithrediad gofynion y ddeddfwriaeth berthnasol (gan gynnwys y Cynllun Gweithredu Strategol ar Gydraddoldeb a’r adolygiad o Asesiadau o’r Effaith ar Gydraddoldeb)
9. Cynghori ar fentrau sy’n cynorthwyo hyfforddi a datblygu staff Cyngor Celfyddydau Cymru
10. Darparu cyngor ac arweiniad ar faterion cydraddoldeb er budd artistiaid a sefydliadau celfyddydol
11. Gwneud argymhellion i’r Uwch-dîm Arwain a’r Cyngor ynghylch unrhyw un o’r uchod

## Hyfforddiant:

Rydym yn cynnal sesiynau hyfforddi cyffredinol ar gydraddoldeb ac amrywiaeth i’n holl staff. Cynhelir y diwrnodau hyfforddi hyn gan hwyluswyr o gymunedau sydd heb gynrychiolaeth ddigonol. Rydym hefyd yn canolbwyntio ar bynciau unigol i ehangu ein gwybodaeth a’n dealltwriaeth o rai nodweddion gwarchodedig. Rydym yn croesawu awgrymiadau gan staff ar bynciau o ddiddordeb.

## Cyfleusterau:

Ein nod yw sicrhau nad oes unrhyw rwystrau i fynediad i’n swyddfeydd gan staff ac ymwelwyr anabl.

Cynlluniwyd y swyddfeydd ag annibyniaeth mewn golwg a’n bwriad yw darparu mynediad i bob ymwelydd waeth beth fo’i anghenion unigol.

Gan nad oes gennym dderbynfa â staff yn ein swyddfeydd, mae’n well gennym eich bod yn cysylltu â ni ymlaen llaw cyn i chi gyrraedd ein swyddfeydd. Yna gallwn drefnu bod yr aelod cywir o staff ar gael i gwrdd â chi, ac i ddelio â’ch ymholiad ac unrhyw ofynion a allai fod gennych.

Gellir cael rhagor o fanylion am hygyrchedd drwy gysylltu â’r [Tîm Cyfleusterau](https://arts.wales/about-us/contact-us).